Proteas kort nou Job se geloofUiteindelik ’n paaltjie! Die Proteas sal hul oorblywende wedstryde moet wen indien hulle vir die uitspeelrondes wil kwalifiseer. Foto: Cricinfo. Gister was Kagiso Rabada ’n kwaad en gefrustreerde man. Nie net het hy en Chris Morris meer lopies as Quinton de Kock, Hashim Amla, Rassie van der Dussen en JP Duminy geslaan nie, sy briljante openingsalvo met die bal het die Indiese kolwers laat bontstaan. Maar toe hy vir die soveelste keer die buiterandjie van Rohit Sharma – wat voortgegaan het om ’n onoorwonne 122 aan te teken – gevind het, het frustrasievlakke in die Rabada-kookpot begin oorloop. Want sodra hy ’n fout afgedwing het, het die bal in amperse stadige kykweer-aksie oor die veldwerkers getrek, of ’n speler het ’n vangkans verbrou. Ná 47 boulbeurte in Indië se kolfbeurt was dit nie net Rabada wat kwaad was nie, maar ook die res van sy spanmaats sowel as elke liewe krieketliefhebber in Suid-Afrika. Die Proteas het gister in Southampton hul derde agtereenvolgende nederlaag by die Wêreldbeker-kriekettoernooi gely toe Indië hulle met ses paaltjies getroef het. Dit was maar weer dieselfde storie as in die vorige twee kragmetings teen Engeland en Bangladesj: Die Protea-kolwers het gesukkel (lees kwáái gesukkel) en veral die draaiers het hulle soos amateurs laat lyk, terwyl ŉ mens aan die Proteas se liggaamstaal kon sien dat hulle weet hulle gaan verloor. En wanneer jy in jou kop dink jy gaan verloor, dan gaan jy waarskynlik op die veld ook verloor. Die uitslag bring mee dat die Proteas die tweede swakste span by vanjaar se toernooi is. Net Afghanistan vaar swakker as Faf du Plessis se manne. “Wel, dit is eenvoudig,” het Chris Morris gister ná afloop van die Indiër-wedstryd gesê. “Om vir die uitspeelrondes te kwalifiseer, móét ons al ons oorblywende wedstryde wen. Die spelers is tans kwaad en teleurgesteld oor hul vertonings.” Dan het Faf du Plessis gesê sy keuse om eerste te kolf is deur Dale Steyn en Lungi Ngidi se afwesigheid beïnvloed. “Met ons snelbouler-spens so te sê leeg, het ons ’n ekstra draaier in Tabraiz Shamsi gekies. Ons moes dus ’n goeie telling opstel om ons draaiers iets te bied sodat hulle hul stempel kon afdruk. As ons vir Steyn en Ngidi gehad het, sou ons waarskynlik eerste geboul het,” het Du Plessis gesê. Virat Kohli het gesê dat Du Plessis in hul kraal gespeel het met sy besluit om eerste te kolf. “Ons sou in elk geval eerste geboul het as ons die loot gewen het,” het Kholi bygevoeg. Die Proteas het nog ’n paar wedstryde oor in vanjaar se toernooi. Om die uitspeelrondes te haal, sal hulle die geloof en geduld van ’n Job in die Bybel benodig. Anders gaan Rabada en elke ondersteuner net nog meer kwaad word.